केवलादेव राष्ट्रीय उद्यान
केवलादेव राष्ट्रीय उद्यान या केवलादेव घना राष्ट्रीय उद्यान भारत के राजस्थान में स्थित एक विख्यात पक्षी अभयारण्य है। इसको पहले भरतपुर पक्षी विहार के नाम से जाना जाता था। इसमें हजारों की संख्या में दुर्लभ और विलुप्त जाति के पक्षी पाए जाते हैं, जैसे साईबेरिया से आये सारस, जो यहाँ सर्दियों के मौसम में आते हैं। यहाँ २३० प्रजाति के पक्षियों ने भारत के राष्ट्रीय उद्यान में अपना घर बनाया है। अब यह एक बहुत बड़ा पर्यटन स्थल और केन्द्र बन गया है, जहाँ पर बहुतायत में पक्षीविज्ञानी शीत ऋतु में आते हैं। इसको १९७१ में संरक्षित पक्षी अभयारण्य घोषित किया गया था और बाद में १९८५ में इसे 'विश्व धरोहर' भी घोषित किया गया है।
समसपुर पक्षी विहार
समसपुर पक्षी विहार (Samaspur Bird Sanctuary) भारत के उत्तर प्रदेश राज्य के रायबरेली ज़िले में सलोन के निकट स्थित एक पक्षी अभयारण्य है। इसकी स्थापना सन् 1987 में 780 हेक्टेयर के क्षेत्रफल पर करी गई थी। यहाँ 250 से अधिक प्रकार के पक्षी देखे जा सकते हैं। स्थानीय पक्षियों में नकटा बत्तख, छोटी सिल्ही, गुगरल और यूरेशियाई चम्मचचोंच शामिल है। सर्दियों में यहाँ ऐसे भी कई पक्षी होते हैं जो हज़ारों मील के प्रवास कर यहाँ आते हैं, जैसे कि ग्रेलैग कलहंस, उत्तरी सींखपर, छोटी मुर्गाबी, यूरेशियाई पतेरा, तिदारी और चकवा।